Sparkvöllur tekinn í notkun við Heiðarskóla Nýr KSÍ sparkvöllur var tekinn í notkun við Heiðarskóla í Hvalfjarðarsveit þriðjudaginn 17. september síðastliðinn . Í tilefni þess fór fram leikur á milli nemenda og starfsfólks skólans sem reyndist æsispennandi . Að sögn Jóns Rúnars Hilmarsson skólastjóra Heiðarskóla þá er frábært að fá sparkvöllinn við skólann og segir hann að völlurinn hafi verið mikið notaður síðan hann var tekin í notkun . Það er Hvalfjarðarsveit sem kostar uppbyggingu vallarins en Laufey Jóhannsdóttir sveitarstjóri sagði í samtali við Skessuhorn að Knattspyrnusamband Íslands hafi styrkt framkvæmdina með því að leggja til gervigrasið á völlinn . Sparkvöllinn verður hægt að nýta allt árið þar sem hann kemur til með að verða upphitaður og flóðlýstur , en Laufey segir að eftir sé að ljúka við að setja upp flóðljós . Því verki lýkur á næstunni .